– Jeg må personlig si, etter å ha vært en av de mest ihuga motstanderne av bybanen, at den er et glimrende transportmiddel for Bergens befolkning.

Eiler Macody Lund, som leder Bergen Frp, reagerer på uttalelsene fra partikollega Sara Økland. Lund varsler at i alle fall han vil bygge den videre til Fyllingsdalen og Åsane, selv om partiet droppet å omtale bybanen i sitt nye valgprogram.

I programutkastet til Bergen Frp sto det at «bedret bussforbindelse er den mest kostnadseffektive og fleksible løsningen for å styrke kollektivtilbudet i Bergen, inkludert bybanen». Etter årsmøtet mandag er formuleringen «inkludert bybanen» altså strøket.

Sara Økland, som er fjerdekandidat for partiet og i dag rådgiver for Liv Røssland sa at hun er i mot en videre bygging.

– Jeg vil uttrykke et ønske som har vært i deler av Frp, og som jeg opplever at årsmøtet og mange av våre velgere mener: Bybanen fungerer greit, det er mange som tar den av de som bor langs strekningen. Men det er bedre å satse på buss, som er mer kostnadseffektivt og fleksibelt. Investeringene er lavere, sa Økland til BA.

– Ikke til å stole på

Uttalelsene, og strykingen av bybanen i Frps program får det til å koke litt i bypolitikken igjen. Julie Andersland i Venstre sier at dette bare viser at Frp «ikke er til å stole på når det gjelder å sikre et godt og moderne kollektivtilbud til bergenserne».

– At Frp ikke ønsker en moderne, miljøvennlig og bærekraftig utvikling av Bergen er for så vidt ingen nyhet, men at de går i mot Bybanen som har fungert over all forventning, det er vanskelig å forstå.

Hun sier at bybanen har vært en ubetinget suksess både når det gjelder antall passasjerer og byutvikling langs traseen. Kollektivandelen har økt og biltrafikken er redusert der bybanen går. Det finnes ikke et eneste godt argument for å stanse utbyggingen av bybane.

Eiler Macody Lund sier at det ikke er slik at Bergen Frp er imot bybanen.

– Men hvorfor står det i programmet at dere vil satse på buss, og hvorfor ble formuleringen om bybanen da tatt bort?

– Det var flertallet på møtet som tok bort formuleringen på Bybanen. Poenget er at vi sier ingenting om den, vi sier ikke nei til bybanen, vi sier at vi er for enhver kollektivtransport som er hensiktsmessig, sier Lund.

Ingen vet hvem som kommer inn

I realiteten blir det opp til den kommende bystyregruppen til Frp å mene noe om bybaneutbygging videre. Hvem som havner i den gruppen er med ett unntak umulig å spå. Partiet har én mann på sikker plass, Tor Woldseth. Resten av listen vil bli avgjort av antall personstemmer.

Bergen Venstre har vedtatt at de ønsker seg et blågrønt byråd etter valget. Samtidig er videre utbygging av Bybanen til alle bydelene er partiets viktigste sak.

– Venstre kan selvsagt ikke sitte i et byråd som går inn for å stoppe utbygging av bybanen, men Frp står alene om dette standpunktet, så det er ingen grunn til å tro at de skal få gjennomslag for det, sier Andersland.